Заједно са Једанаестом крајишком дивизијом извршила је од 9. до 10. октобра напад на Обреновац, који није успела да заузме, а затим учествује у борбама за ослобођење Београда. У близини села Скела, код Обреновца, разбила је већу групу немачких војника, који су се пробијали од Авале. На одсеку села Скела, Купиново и код Умке јединице Шеснаесте и Тридесетшесте војвођанске дивизије, 117. и 374. противавионски пукови, 144. и 563. минобацачки пукови и 221. хаубички пук Црвене армије форсирали су 21/22. октобра реку Саву и отпочели операције у Срему. Са деловима Тридесетшесте дивизије разбила је немачку одбрану на каналу Јарлина 26. октобра и наредног дана ослободила Руму, а 1. новембра и Сремску Митровицу. Наредних дана Шеснаеста дивизија ослобађа села Манђелос, Лежимир, Дивош и Бингулу, а 10. новембра је пребачена у Нови Сад и затим у Сомбор, ради одмора, попуне и преоружања.